
ΔΕΛΤΙΟ ΤΥΠΟΥ 
Ευρωπαϊκή Εβδομάδα Εμβολιασμού: 23-29 Απριλίου 2023


 Στο πλαίσιο της Ευρωπαϊκής Εβδομάδας Εμβολιασμού (23-29 Απριλίου 2023) οι χώρες μέλη του Ευρωπαϊκού Δικτύου του Παγκόσμιου Οργανισμού Υγείας (Π.Ο.Υ.) έχουν την ευκαιρία να επικοινωνήσουν τόσο στην κοινή γνώμη όσο και τις αρχές υγείας την αξία των εμβολιαστικών προγραμμάτων.
[bookmark: _Ref92712988]Αναγνωρίζοντας επί σειρά ετών ότι ο εμβολιασμός αποτελεί επένδυση για την προστασία του πληθυσμού και τη βιωσιμότητα των υγειονομικών συστημάτων, η φετινή εκστρατεία ενημέρωσης τονίζει την σημασία της έγκαιρης και ισότιμης πρόσβασης του πληθυσμού στα διαθέσιμα εμβολιαστικά προγράμματα. 
Δεδομένου ότι τα εμβόλια αποτελούν το δεύτερο σε σειρά παράγοντα, μετά το πόσιμο νερό, που έσωσαν την ανθρωπότητα, εκτιμάται ότι κάθε χρόνο 4-5 εκατομμύρια θάνατοι, ανά την υφήλιο, προλαμβάνονται μέσω του εμβολιασμού, ενώ 1,5 εκατομμύρια επιπρόσθετοι θάνατοι μπορούν να αποφευχθούν, εφόσον αυξηθεί η εμβολιαστική κάλυψη παγκοσμίως.
Ιδιαίτερα σήμερα, που η παγκόσμια κοινότητα έχει επανέλθει στην κανονικότητα μετά την πρόσφατη κρίση δημόσιας υγείας λόγω της πανδημίας COVID – 19, η οποία ανέδειξε αναμφισβήτητα την αξία του εμβολιασμού, οι στόχοι της Ευρωπαϊκής Ατζέντας Εμβολιασμών 2030 οφείλουν να ευαισθητοποιήσουν και να κινητοποιήσουν το σύνολο της Πολιτείας. Συγκεκριμένα, η αύξηση της εμβολιαστικής κάλυψης σε όλες τις ηλιακές ομάδες, συνοδευόμενη από εκστρατείες ενημέρωσης του πληθυσμού και ειδικά μητρώα που θα επιτρέπουν την καταγραφή και παρακολούθηση των εμβολιασμών, οφείλουν να βρίσκονται υψηλά στην ατζέντα της δημόσιας υγείας των εθνικών αρχών υγείας και να κινητοποιούν το έργο της ιατρικής κοινότητας.
Επισημαίνουμε ότι περίπου 25.000.000 βρέφη παγκοσμίως έχουν χάσει δόσεις  κύριων εμβολιασμών, λόγω της πανδημίας  που θα πρέπει να αναπληρωθούν άμεσα. Αυτή τη στιγμή βρίσκονται σε ανάπτυξη, κυρίως με την νέα τεχνολογία m-RNI, περίπου 100 νέα εμβόλια το 80% των οποίων αφορούν ενήλικες. 
Για τον λόγο αυτό την εβδομάδα που διανύουμε ήδη ξεκίνησε δράση ενημέρωσης γενικότερα για την πρόληψη ασθενειών που μπορούν να οδηγήσουν σε θάνατο ή μόνιμη αναπηρία, από υγειονομικούς και αυτοδιοικητικούς φορείς της πόλης μας, καθώς επίσης από το «Χαμόγελο Του Παιδιού» και μείζονες συλλογικότητες εθελοντισμού, με προμετωπίδα χρησιμότητα εμβολιασμών από την Ένωση Ιδιωτών Παιδιάτρων. 
Καλούμε όλους τους πολίτες όλων των ηλικιών να επισκεφτούν την Κεντρική Πλατεία της πόλης και να ενημερωθούν σωστά και υπεύθυνα για την αξία της Πρόληψης και του Εθελοντισμού.
Δεν πρέπει ποτέ να ξεχνούμε την ρήση του πατέρα της Ιατρικής Ιπποκράτη «κάλλιον το προλαμβάνειν ή το θεραπεύειν»
